《僧庵崖上榴花》
宋代·苏籀

苍崖有红榴，照眼风棂迥。
鹤顶磨丹明，猩唇染罗竟。
天然同心蒂，物理有殊禀。
青鸟蹙绛巾，奇胶缀琴轸。
子云畔牢愁，无偕溱洧赠。
思致玉珑鬆，皎兮丽宫井。
江峤琐蛮烟，空烦洛生咏。
山僧递形语，呵乃枯禅病。
喁讽独移时，鹘没天宇净。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。